Iroq sobiq tashqi ishlar vaziri Tariq Aziz 79 yoshida qamoqxonada vafot etdi

Ko‘p yillar davomida Iroq tashqi ishlar vazirligini boshqargan va mamlakat bosh vaziri bo‘lgan, shuningdek, Saddam Husaynning “o‘ng qo‘li” bo‘lgan Tariq Aziz 79 yoshida vafot etdi, deya xabar bermoqda “TASS” Di-Kar provinsiyasi gubernatori o‘rinbosari Adel Daxilga tayanib.

Uning so‘zlariga ko‘ra, Aziz infarktni boshdan kechirgach, qamoqxonadan An Nasiriy kasalxonasiga o‘tkazilgan va o‘sha yerda hayotdan ko‘z yumgan.
2010-yilda Iroqda Saddam Husayndan keyingi eng taniqli siyosatchi hisoblangan Tariq Aziz shialar ustidan zolimlik qilishga aloqadorligi uchun o‘lim jazosiga mahkum etilgan edi. Biroq prezident Jalol Talaboniy hukmni imzolamasdan, uni afv etgan.
Bir yildan so‘ng Saddam Husayn davrida shialarga qarshi uyushtirilgan boshqa jinoyatlarga aloqador ish bo‘yicha Aziz Oliy sud tomonidan bir umrlik qamoqqa hukm qilingan edi.